Brexit: Britte het dalk kopersberouDie top vrae wat oor die EU gevra is ná die uitslag van die referendum. Die Business Insider sê dit wil voorkom of Britse kiesers dalk Brexit-kopersberou het nadat Brittanje Donderdag in ŉ referendum besluit het om die Europese Unie (EU) te verlaat. Dit volg nadat Google kort ná die referendum bekend gemaak het die tweede grootste soekfrase is: “What is the EU?” [Wat is die EU?]. Nog ŉ gewilde soekfrase was: “What happens if we leave the EU?” [Wat gebeur as ons die EU verlaat?]. “Uit dié twee gewilde soekfrases blyk dit dat Britse kiesers nie presies seker was waarvoor hulle hul inlaat nie,” lui die berig. Die finansiële markte het Vrydag skerp gereageer nadat Brittanje in ŉ referendum met ŉ klein meerderheid besluit het om (EU) te verlaat. Altesaam 51,9% (17,410,742 stemme) Britte het gestem dat Brittanje die EU moet verlaat terwyl 48,1% (16,141,241 stemme) wou bly. Europese markte het skerp gedaal ná die uitslag van die referendum. Die Britse eerste minister, David Cameron het intussen ook aangekondig dat hy aan die einde van Oktober uittree.